**Vesna Zobundžija**

Građevinski i arhitektonski fakultet Osijek

vesnaz@gfos.hr

**Elizabeta Dragun**

elizabeta.dragun@gmail.com

**KREATIVNOST U KNJIŽNICI - *SELFIE* KUTAK**

*Sažetak*

U dobu naprednih informacijskih tehnologija i društvenih mreža, objektiv fotoaparata promijenio je smjer. Napredak tehnologije, konkretnije mobilnog telefona, doveo je do pojave *smartphonea*. Jedna od karakteristika *smartphonea* je mogućnost korištenja prednje kamere za stvaranje fotografija koje popularno nazivamo *selfie*. *Selfie* je danas normalna pojava u svijetu društvenih mreža, fenomen u ljudskoj komunikaciji, osobito u komunikaciji među mladima.

S obzirom na činjenicu da knjižnica mora biti tamo gdje se nalaze njezini korisnici, a korisnici naše knjižnice upravo i jesu mladi – smatramo da i visokoškolska knjižnica ne samo da mora „biti“ na društvenom mrežama, već treba otići korak dalje i pokušati komunicirati na jednak način kako komuniciraju njezini korisnici – putem društvenih mreža i fotografijom. Cilj ovoga rada je približiti fenomen *selfieja* te opisati kreativni *selfie* kutak koji Knjižnica GrAFOS-a već nekoliko godina prigodno organizira u svrhu promocije Knjižnice i njezinih aktivnosti.

**Uvod**

Ideja fotografiranja samoga sebe nije ništa novo, naprotiv, fotografiranje samoga sebe vuče korijene iz daleke prošlosti. Poznato je da su osobne portrete izrađivali i umjetnici poput Van Gogha ili Chimentija te znanstvenici, obilježavajući i slaveći svoj uspjeh upravo fotografiranjem samih sebe u bitnim trenutcima.[[1]](#footnote-1) Ipak, razvitkom i popularizacijom tehnologije, osobito mobilne tehnologije, došlo je i do promjene načina fotografiranja koje popularno nazivamo *selfie* fotografijom. Pitamo se – što je zapravo *selfie* fotografija?

Oxfordski rječnik riječ *selfie* definira kao fotografiju samoga sebe, koja je snimljena pametnim telefonom ili mrežnom kamerom te koja je obično podijeljena putem društvenih mreža.[[2]](#footnote-2) Termin *selfie* do 2013. godine nije niti postojao te je oxfordska definicija upravo i prva definicija *selfija*.

Nadalje, Senft i Baym definiraju *selfie* kao fotografski objekt koji proizvodi osjećaje u vezama između fotografa i fotografiranoga, između fotografije i softvera za uređivanje, između gledatelja i objekta gledanja, između pojedinaca koji dijele fotografije te između korisnika i društvenih mreža. *Selfie* je, isto tako, i ono što prakticiramo, dakle radnja ili gesta koja može prenijeti različite poruke različitim pojedincima, zajednicama ili publikama. *Selfie* kao gesta može biti promijenjena ili naglašena cenzurama društvenih mreža, socijalnim cenzurama, pogrešno protumačena od strane primatelja ili pak promijenjena dodavanjem različitog konteksta pomoću *likeova* ili komentara na društvenim mrežama.[[3]](#footnote-3)

*Selfie* se opisuje i u kontekstu dijeljenja fotografija s drugima pa tako kažu kako je fotografiranje *selfieja* usko povezano sa samoprezentacijom koja se odvija kako bi pojedinac sebe predstavio na takav način kako bi zadivio ili impresionirao druge.[[4]](#footnote-4)

Svelander i Wiberg govore o činjenici da *selfie* zapravo nije čin običnog fotografiranja, već veza između vlasnika (*selfija), selfie* fotografije, društvenog servisa i pametnog telefona.

Ono što možemo zaključiti je da *selfie* fotografija, odnosno čin fotografiranja samoga sebe, nije „akcija sama za sebe“ nego se usko povezuje s činom dijeljenja takvih fotografija putem društvenih mreža.[[5]](#footnote-5)

**Fenomen zvan „selfie“**

*Selfie* fotografija je unazad nekoliko godina postala globalni fenomen, a i dalje dobiva na popularnosti. Mnogo je razloga zbog kojih bi pojedinac fotografirao samoga sebe, a neki od njih su: jer *selfie* izgleda dobro, kako bi zabilježio uspomene, jer je raspoložen za fotografiranje, jer fotografiju želi objaviti na nekoj od društvenih mreža. Nadalje, bitni razlozi za samofotografiranje su i traženje odobrenja od online okoline, odnosno društveno odobravanje, postizanje najbolje moguće slike pojedinca u svojoj okolini te održavanje online prisutnosti, odnosno vidljivosti na društvenim mrežama.[[6]](#footnote-6) Dakle, *selfie* se definitivno može promatrati kao vrlo bitan aspekt života osoba koje ga prakticiraju, a osobito mladih.

O popularnosti *selfija* govore i brojke, tako da su istraživanja pokazala kako se danas generira više od milijun fotografija *selfieja* dnevno, a više od 17 milijuna dnevno ih je podignuto na društvene mreže.[[7]](#footnote-7) Radi svoje popularnosti, *selfie* fotografija ne samo da je zanimljiv fenomen za različita znanstvena istraživanja, nego se kao praksa počela koristiti i u svijetu biznisa i velikih korporacija. Danas se i u televizijskim serijama može prepoznati koliko je *selfie* fotografiranje utjecajno i globalno. Nerijetko možemo primijetiti da i politička lica te osobe iz zabavne industrije fotografiraju *selfieje*[[8]](#footnote-8)*,* i to nerijetko na svakodnevnoj razini.

Iz svega možemo zaključiti kako je *selfie* uobičajna praksa u online svijetu te da takva praksa povezuje pojedinca s njegovom okolinom te okolinu s pojedincem. Kultura čuvanja obiteljskih albuma među mladeži je trenutačno u opadanju – prednost daju *selfie* fotografijama, objavljivanju na društvenim mrežama te čuvanju i pohrani tih fotografija na mrežnim mjestima. Definicija fotografije se promijenila, ona se u prošlosti percipirala kao „zamrznuta“ uspomena na događaj ili trenutak, dok se danas percipira kao sredstvo komunikacije, odnosno medij komunikacije koji je zaslužan za konstrukciju identiteta na društvenim mrežama.[[9]](#footnote-9) S obzirom na to da knjižnice uvijek streme biti ondje gdje su i njihovi korisnici, knjižničari danas moraju biti kreativni i pronalaziti načine i medije komunikacije koji su popularni i prihvatljivi krugu njihovih korisnika – u slučaju Knjižnice GrAFOS-a, čiji su korisnici uglavnom studenti, *selfie* fotografija se čini kao odličan odabir za zbližavanje s korisnicima.

***Selfie* na GrAFOS-u**

Kako zainteresirati studente za boravak u knjižnici, čime ih motivirati da u knjižnicu dolaze s veseljem i znatiželjom, da planiraju vrijeme koje će provesti u čitaonici i da im to postane rutina za cijelo vrijeme studiranja, postalo nam je jednako važno kao i redovito i korektno obavljati tradicionalne knjižnične poslove. Novi prostor u koji smo 2016. godine uselili, pružao nam je velike mogućnosti, samo je trebalo napraviti iskorak u razmišljanju – može li, i smije li, jedna fakultetska knjižnica, k tome i na fakultetu koji nije društvenog ili humanističkog usmjerenja, svoje korisnike privući neformalnim, zabavnim, nepretencioznim sadržajima i aktivnostima? Moraju li knjižnični prostori svi biti nalik jedan drugome: posudbeni pult, police s knjigama, čitaonica u kojoj mora biti tišina ili eventualno s nekim kutkom za grupni rad?

Brojni primjeri iz svjetskih knjižnica, sveučilišnih i fakultetskih, govore da ne moraju. Naprotiv, većina tih knjižnica organizira vrlo maštovita i kreativna događanja, oprema za svoje korisnike tzv. *makerspaces*, prostore u kojima mogu razvijati, međusobno ili u suradnji s knjižničarima ili nastavnicima, svoje talente i vještine nevezane za studijske programe. U *relaxspaces*, odnosno antistresnim prostorima, mogu se opustiti i odmoriti od silnog pritiska u vrijeme ispitnih rokova. Ti su prostori opremljeni vrlo jednostavno, udobnim foteljama-vrećama, časopisima i beletristikom, raznim društvenim igrama, *selfie* kabinama i slično.

Upravo takav sadržaj predložile su mlade kolegice koje su boravile u našoj knjižnici na stručnom osposobljavanju – *selfie* kutak. Prvi smo ga puta uklopili u program obilježavanja Mjeseca hrvatske knjige 2016. godine. Smjestili smo ga izvan prostora knjižnice, u glavnom holu u prizemlju, tako da nije mogao biti neprimijećen i nazvale ga Kutić za sebić. Uz pomoć i potporu nastavnica iz Knjižničnog odbora i, naravno, odobrenje dekana, opremile smo ga rekvizitima za maskiranje koje smo našle kod kuće ili posudile na Fakultetu, stavile stolić s knjigama koje su trebale biti glavni rekvizit prilikom slikanja i zamolile studente da nam svoje fotografije šalju u inboks Facebook stranice knjižnice. Fotografija koja dobije najviše *lajkova* bit će pobjednička, a studenti/ice će biti nagrađeni ulaznicama za kino-predstavu po vlastitom izboru.

Od svih događanja koja smo organizirali povodom Mjeseca hrvatske knjige, Kutić za sebić bio je studentima najzanimljiviji i najatraktivniji, dobili smo puno fotografija koje smo objavili na Facebook stranici, a studenti su lajkali, komentirali i na kraju odlučili pobjednika. Odmah je pala odluka da će *selfie* kutak biti obvezan dio svih budućih obilježavanja Mjeseca knjige. Fotografije 1 i 2 prikazuju kako je *selfie* kutak izgledao 2016. godine.



Fotografija 1. *Selfie* kutak 2016. godine



Fotografija 2 - *Selfie* kutak 2016. godine

Za Mjesec hrvatske knjige 2017. godine *selfie corner*je imao ipak i edukativni karakter, s temom *Oprema za crtanje i pisanje prije osam desetljeća.* U auli Fakulteta postavljen je pisaći stol i pisaća mašina poznatog osječkog arhitekta Ljudevita Pelzera, a u suradnji s dizajnerima s Umjetničke akademije Osijek, doc. dr. sc. Dina Stober izradila je plakat o tom velikom i zaslužnom arhitektu i njegovim projektima. Kasnije je dodan i crtaći stol i pribor za arhitektonsko projektiranje koje nam je posudio umirovljeni osječki arhitekt Vladimir Androić. Ovom mini izložbom željeli smo pokazati kako se projektiralo prije pojave računala i programa za crtanje i projektiranje i ujedno omogućiti studentima da se posluže priborom, sami nešto napišu ili nacrtaju, slikaju se i pošalju slike na Facebook stranicu knjižnice. Fotografije 3 i 4 prikazuju *selfie* kutak 2017. godine.



Fotografija 3 - *Selfie* kutak 2017. godine



Fotografija 4 - *Selfie* kutak 2017. godine

Zanimanje studenata je ovaj puta bilo nešto slabije – razgledali su, kuckali po pisaćem stroju i ostavljali zanimljive poruke, ali scenografija očito nije bila dovoljno atraktivna za slikanje *selfija*.

Mjesec hrvatske knjige 2018. bio je posvećen kulturnoj baštini, pri čemu se, kao osnovni motiv, kroz sve programe provlačila glagoljica kao posebnost hrvatske baštine, nacionalnog i kulturnog identiteta. Stoga smo odlučili opremiti naš Kutić u srednjovjekovnom ugođaju, ponuditi studentima i informacije o glagoljskom pismu, povijesnim okolnostima u kojima je glagoljica nastala, a tiskali smo i plakat sa slovima glagoljice, njihovim imenima i izgovorom te brojčanom vrijednošću. Dali smo napraviti dva velika glagoljska slova od kapafix ploče, G za studente građevine i A za buduće arhitekte, kao okvir koji bi poslužio za slikanje *selfija*. Osim toga, od Hrvatskoga narodnog kazališta u Osijeku posudili smo srednjovjekovne kostime, dva za dečke (viteška odijela, mačevi i kacige) i haljine za djevojke.

Najzanimljivijima su se, očekivano, pokazali kostimi. Nije im se bilo teško oblačiti i namještati preveliku i tešku opremu, glumili su, mačevali se, zabavljali kao i slikali. *Selfije* smo, sad već tradicionalno, objavili na Facebook stranici knjižnice i fotografiju s najviše *lajkova* nagradili ulaznicama za kino. Fotografije 5 i 6 prikazuju *selfie* kutak 2018. godine.



Fotografija 5 - *Selfie* kutak 2018. godine



Fotografija 6 - *Selfie* kutak 2018. godine

*Selfie corner,* toliko drugačiji i originalan „kutić“ unutar fakultetskog prostora, pobudio je veliko zanimanje studenata, radoznalost i želju da upoznaju i knjižnicu koja im redovito organizira različita kulturna, edukativna i umjetnička događanja kakva se na građevinskom fakultetu baš ne očekuju. Pozitivne reakcije, komentari i usmeni upiti poput: „Što ćete nam sljedeće organizirati?“, ponukali su nas da napravimo nešto slično i u vrijeme Adventa te iste 2018. godine. Od kutija smo napravile kamin, složile drva i „vatricu“, donijele od kuće stolicu za ljuljanje i stolić, nekoliko knjiga, okitile bor i napravile pravi retro-adventski ugođaj. Uključile su se tada i druge službe na Fakultetu, svaki dan je netko donosio domaće božićne kekse i kolačiće. Slikali su se u adventskom *selfie* kutiću ne samo studenti, nego i profesori, njihova djeca, „tete“ iz referade, a dolazili su nam i studenti s drugih fakulteta. Fotografije 7 i 8 prikazuju adventski *selfie* kutak.



Fotografija 7 - Adventski *selfie* kutak



Fotografija 8 - Adventski *selfie* kutak

**Zaključak**

Uvriježeno je mišljenje da visokoškolske knjižnice trebaju biti „ozbiljni“ prostori namijenjeni isključivo intelektualnom radu, učenju, razmišljanju, pretraživanju znanstvenih informacija. One to svakako i jesu, ali se u novije vrijeme suočavamo s činjenicom da su takve knjižnice, koje ne nude ništa drugo, studentima dosadne i nepotrebne. Do informacije i željene literature mogu doći i na druge načine, a prostor za učenje, ako nije lijep i udoban, neće ih dugo zadržati. Kreativne, nestandardne i zabavne aktivnosti kao da su rezervirane samo za narodne i školske knjižnice, odnosno za djecu i mlađe korisnike.

Eksperiment koji smo proveli u našoj knjižnici, motivirani suvremenim, atraktivnim prostorom nove zgrade Fakulteta i pozitivnom i poticajnom atmosferom koja se osjećala među studentima i nastavnicima, ispunio je u potpunosti svoju svrhu. Pokazalo se odličnom idejom izaći iz prostora knjižnice, ponuditi studentima novi, neočekivani, a njima zanimljiv i blizak sadržaj – *selfie* kutak s modernom, zabavnom, ali i edukativnom scenografijom. Postigli smo ono najvažnije: studenti su se zainteresirali, komentirali i počeli doživljavati i knjižnicu i knjižničarke na jedan drugačiji, pozitivan i „prijateljski“ način. Vjerujemo da smo ovom našom pričom dokazali da se *selfie* kutak, kao moderan, atraktivan i popularan oblik zabave, uspješno uklapa u edukativnu i kulturnu misiju visokoškolske knjižnice.

**Bibliografija**

1. Balakrishnan, J.; Grifiths, Mark D. An Exploratory Study of “Selfitis” and the Development of the Selfitis Behavior Scale. // International Journal of Menthal Health and Addiction 26, 3 (2018). URL: <https://link.springer.com/article/10.1007/s11469-017-9844-x> (2019-08-22)
2. Selfie. // Oxford English Dictionary. Oxford University Press, 2019. URL: <https://www.oed.com/view/Entry/390063?redirectedFrom=selfie>
3. Senft, Theresa M.; Baym, Nancy K. What does the selfie say?: Investigating a global phenomenon. // International Journal of Communication 9 (2015), 1588 – 1606. URL: [https://ijoc.org/index.php/ijoc/article/view/4067/1387](https://ijoc.org/index.php/ijoc/article/view/4067/1387%20) (2019-08-22)
4. Srivastava, S. et al. Exploring Factors Behind Offline and Online Selfie Popularity Among Youth in India. // Frontiers in Psychology 9, 2018. URL: <https://www.ncbi.nlm.nih.gov/pmc/articles/PMC6090501/> (2019-08-22)
1. Usp. Srivastava, S. et al. Exploring Factors Behind Offline and Online Selfie Popularity Among Youth in India. // Frontiers in Psychology 9, 2018. URL: <https://www.ncbi.nlm.nih.gov/pmc/articles/PMC6090501/> (2019-08-22) [↑](#footnote-ref-1)
2. Usp. Selfie. // Oxford English Dictionary. Oxford University Press, 2019. URL: <https://www.oed.com/view/Entry/390063?redirectedFrom=selfie> [↑](#footnote-ref-2)
3. Usp. Senft, Theresa M.; Baym, Nancy K. What does the selfie say?: Investigating a global phenomenon. // International Journal of Communication 9 (2015), 1588 – 1591. URL: <https://ijoc.org/index.php/ijoc/article/view/4067/1387> (2019-08-22) [↑](#footnote-ref-3)
4. Usp. Isto. Str. 1590 – 1591. [↑](#footnote-ref-4)
5. Usp. Balakrishnan, J.; Grifiths, Mark D. An Exploratory Study of “Selfitis” and the Development of the Selfitis Behavior Scale. // International Journal of Menthal Health and Addiction 26, 3 (2018). URL: <https://link.springer.com/article/10.1007/s11469-017-9844-x> (2019-08-22) [↑](#footnote-ref-5)
6. Usp. Isto. [↑](#footnote-ref-6)
7. Usp. Srivastava, S. et al. Exploring Factors Behind Offline and Online Selfie Popularity Among Youth in India. // Frontiers in Psychology 9, 2018. URL: <https://www.ncbi.nlm.nih.gov/pmc/articles/PMC6090501/> (2019-08-22) [↑](#footnote-ref-7)
8. Usp. Isto. [↑](#footnote-ref-8)
9. Usp. Isto. [↑](#footnote-ref-9)